NAKON dvije godine suđenja objavljena je nepravomoćna presuda za korupciju bivšem HDZ-ovu ministru i zadarskom gradonačelniku Božidaru Kalmeti i njegovim suradnicima. Kalmeta je oslobođen.

Županijski sud u Zagrebu Kalmetu je oslobodio optužbi da je sa suradnicima podijelio preko 15 milijuna kuna i 850.000 eura iz tvrtki za održavanje i izgradnju cesta. Sutkinja Gordana Mihela Grahova pročitala je presudu u kojoj stoji da Kalmeta nije organizirao skupinu za počinjenje kaznenih djela.

>> Zašto je Kalmeta oslobođen? Pročitajte obrazloženje presude

Krivima su proglašena trojica njegovih suoptuženika i bivših suradnika.

Nekadašnji Kalmetin državni tajnik Milivoj Mikulić, koji je također bio i u upravi Hrvatskih autocesta (HAC), osuđen je na tri godine zatvora, dok je bivši čelnik HAC-a i Hrvatskih cesta (HC) Stjepko Boban osuđen na dvije godine.

Nekadašnji član uprave Viadukta Damir Kezele osuđen je na tri i pol godine, a sva trojica će morati vratiti nezakonitu imovinsku korist.

Sud je suprotno tvrdnjama iz Uskokove optužnice zaključio da Kalmeta nije organizirao skupinu za izvlačenje novca u kojoj su uz njega i trojicu nepravomoćno osuđenih, po tvrdnjama tužiteljstva, bili i oslobođeni državni tajnik te predsjednik Nadzornog odbora HAC-a Zdravko Livaković, čelnici građevinskih tvrtki Miroslav Bunić i Petar Pečin te ljudi iz HAC-a i HC-a Jurica Prskalo, Mario Lovrinčević i Sandro Vukelić.

Očekuje se i presuda za dio optužnice prema kojoj je Kalmeta Ministarstvo prometa kojem je bio na čelu oštetio za 600 tisuća kuna narudžbom promotivnog filma "Prometna renesansa Hrvatske", od marketinške agencije Fimi media kojoj se, u drugom postupku, sudi za punjenje HDZ-ova crnog fonda novcem iz državnih institucija i tvrtki.

Kalmeta nakon presude: Znao sam

"Nitko mene ne tereti za apsolutno ništa. Ja sam znao da to jedino tako može biti, ali tko je meni vjerovao. Trebalo je sve ovo proći, saslušati desetke svjedoka da bi to ustanovili", prva je reakcija Božidara Kalmete nakon današnje oslobađajuće presude, javlja Media Servis.

"Želim zahvaliti vama što ste pratili tijek suđenja jer preko tog praćenja i vašeg profesionalnog prenošenja što se događalo u sudnici i javnost je imala prilike doznati i čuti što se ovdje događa", kazao je Kalmeta nakon suđenja, prenosi N1.

"Želim zahvaliti mom odvjetniku i čovjeku prije svega koji mi je bio potpora i naravno svojoj obitelji i svim ljudima u Zagrebu i Zadru koji su me zaustavljali na ulici i davali mi potporu, to mi je davalo snagu i vjeru da će istina doći na vidjelo i da će presuda biti ovakva kakva je izrečena.

Niti jednom riječju nisam politiku spominjao niti se vadio na politiku i pričao da je to političko suđenje. Ovo je prvostupanjska presuda, hoće li biti žalbe ili neće vidjet ćemo", rekao je te dodao da ostaje u mirovini.

Izricanje presude mogli ste pratiti uživo na Indexu:

13:19 Kalmeta nije organizirao skupinu za počinjenje kaznenih djela, presudio je Županijski sud u Zagrebu.

13:13 Kalmeta je oslobođen. Oslobođen je i Livaković.

Tekst se nastavlja ispod oglasa

13:11 Kalmetinim suradnicima se oduzima i nezakonito stečena imovinska korist - 2,6 milijuna kuna Mikuliću, 730 tisuća kuna Kezeleu i kuća u Vižinadi vrijedna 450 tisuća eura Bobanu.

13:09 Mikulić je osuđen na 3 godine zatvora, Boban na 2 godine, a Kezele na 3 i pol godine.

13:08 Pojašnjava se kako je riječ o nekretninama za pogodovanje Vijaduktu u Hrvatskim cestama.

13:06 Kezele i Boban krivi su i za preprodaju nekretnina u Istri, utvrdio je sud.

13:04 "18 milijuna kuna uplaćenih na račun Remorkera podigli su u gotovini. 14 milijuna donijeli su u RH, predali Sapunaru i podijelili", stoji u obrazloženju presude.

13:02 Treće, četvrto i petooptuženi, Milivoj Mikulić, Stjepko Boban i Damir Kezele, proglašeni su krivima.

13:01 Počinje izricanje presude.

Tužiteljstvo: Kalmeta je izgradio kriminalnu piramidu

Kalmetina obrana tijekom cijelog postupka, kao i u završnom govoru, ističe da optužbe nisu dokazane, no tužitelji smatraju dokazanim da je Kalmeta izgradio kriminalnu piramidu te da je u resoru za izgradnju prometne infrastrukture imao izuzetnu moć i utjecaj nad građevinskim tvrtkama koje su zbog svojeg poslovnog opstanka morale izvršavati njegove naloge.

Uskok u optužnici, potvrđenoj još 2016., tvrdi da je Kalmeta povezao ljude iz svog Ministarstva, Hrvatskih cesta (HC) i Hrvatskih autocesta (HAC) te da je sa suradnicima podijelio preko 15 milijuna kuna i 850.000 eura iz tvrtki za održavanje i izgradnju cesta. Osim toga, optužen je i da je narudžbom promotivnog filma "Prometna renesansa Hrvatske" Ministarstvo kojem je bio na čelu oštetio za 600.000 kuna.

Kalmeta od početka odbacuje optužbe i tvrdi da je žrtva političkog progona. Prvu je optužnicu, isticao je tada Kalmeta, glavni državni odvjetnik Dinko Cvitan protiv njega podigao ''po nalogu Zorana Milanovića'', a drugu ''kako bi se dodvorio Mostu'', koji je s HDZ-om tada bio u vladajućoj koaliciji.

Uz Kalmetu su optužnicom obuhvaćeni i njegovi najbliži suradnici iz Ministarstva – bivši državni tajnik te predsjednik Nadzornog odbora HAC-a Zdravko Livaković i državni tajnik Milivoj Mikulić koji je također bio u upravi HAC-a. U optužnici se spominju i bivši čelnik HAC-a i Hrvatskih cesta (HC) Stjepko Boban, čelnici građevinskih tvrtki Damir Kezele, Miroslav Bunić i Petar Pečin te ljudi iz HAC-a i HC-a Jurica Prskalo, Mario Lovrinčević i Sandro Vukelić.

Nekadašnji financijski direktor HAC-a Josip Sapunar još je u istrazi Livakovića i Mikulića prokazao kao osobe kojima je nosio novac što su ga HAC-ovi podizvođači uplaćivali na austrijski račun češke tvrtke Remorker u vlasništvu Igora Premilovca koji je, poput Sapunara, nakon priznanja Uskokovih optužbi sporazumno osuđen na povrat novca i rad za opće dobro. Nagodbu s tužiteljstvom, nakon priznanja optužbi, postigao je i bivši direktor u Viaduktu Ivan Berket.

Drugi krak afere Remorker proširio se na Hrvatsku gospodarsku komoru i njenog dugogodišnjeg čelnika Nadana Vidoševića.